KOMISIJOS SPRENDIMAS
2007 m. gruodžio 6 d.
nustatantis įmonių, valstybių narių patvirtintų remiantis įvairiomis Bendrijos veterinarijos teisinėmis nuostatomis, sąrašų pavyzdį ir šių sąrašų perdavimo Komisijai taisykles
(Pranešta dokumentu Nr. C(2007) 5882)
(kodifikuota redakcija)
(Tekstas svarbus EEE)
(2007/846/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 11 straipsnio 6 dalį,
atsižvelgdama į 1988 m. birželio 14 d. Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui (2), ypač į jos 5 straipsnio 2 dalį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą naminių galvijų embrionais ir jų importą iš trečiųjų šalių (3), ypač į jos 5 straipsnio 3 dalį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (4), ypač į jos 7 straipsnį,
atsižvelgdama į 1990 m. birželio 26 d. Tarybos direktyvą 90/429/EEB, nustatančią gyvūnų sveikatos reikalavimus, taikomus Bendrijos vidaus prekybai kiaulių sperma ir importui (5), ypač į jos 5 straipsnio 3 dalį,
atsižvelgdama į 1991 m. sausio 28 d. Tarybos direktyvą 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (6), ypač į jos 8a straipsnio 6 dalį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią veterinarijos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi veterinarijos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (7), ypač į jos 17 straipsnio 3 dalies c punktą ir 18 straipsnio 1 dalies ketvirtą įtrauką,
kadangi:
(1)
2001 m. sausio 24 d. Komisijos sprendimas 2001/106/EB, nustatantis įmonių, valstybių narių patvirtintų remiantis įvairiomis Bendrijos veterinarijos teisinėmis nuostatomis, sąrašų pavyzdį ir šių sąrašų perdavimo Komisijai taisykles (8), buvo keletą kartų iš esmės pakeistas (9). Siekiant aiškumo ir racionalumo minėtas sprendimas turėtų būti kodifikuotas.
(2)
Bendrijos vidaus prekyba galvijais, kiaulėmis, avimis, ožkomis ir arklinių šeimos gyvūnais leidžiama iš surinkimo centrų, patvirtintų tos valstybės narės, kurioje jie yra, kompetentingų institucijų.
(3)
Bendrijos vidaus prekyba naminių galvijų ir kiaulių sperma leidžiama iš centrų, patvirtintų tos valstybės narės, kurioje jie yra, kompetentingų institucijų.
(4)
Bendrijos vidaus prekyba galvijų embrionais ir kiaušinėliais leidžiama, jeigu juos surenka, apdoroja ir laiko embrionų surinkimo grupės, kurias patvirtina tos valstybės narės, kurioje jos veikia, kompetentingos institucijos.
(5)
Kiekviena valstybė narė siunčia Komisijai ir kitoms valstybėms narėms surinkimo centrų, spermos surinkimo centrų ir embrionų surinkimo grupių, patvirtintų jos teritorijoje, sąrašus.
(6)
Būtina suderinti tų sąrašų pavyzdį ir jų persiuntimo būdą tam, kad būtų sudaryta nesudėtinga priėjimo prie atnaujintų sąrašų Bendrijoje tvarka.
(7)
Patogumo dėlei šį suderintą pavyzdį derėtų naudoti patvirtintoms karantino patalpoms ir importuojamų paukščių, išskyrus naminius, centrams.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
I priede išvardytų įmonių sąrašai persiunčiami Komisijai Word arba Excel formatu šiuo adresu: Inforvet@ec.europa.eu
Sąrašai turi būti sudaryti laikantis II priede nurodytų pavyzdžio formų.
Komisija praneša valstybėms narėms apie bet kokius formos arba siuntimo vietos pakeitimus per Maisto grandinės ir gyvūnų sveikatos nuolatinį komitetą.
2 straipsnis
Sprendimas 2001/106/EB yra panaikinamas.
Nuorodos į panaikintą sprendimą laikomos nuorodomis į šį sprendimą ir skaitomos pagal IV priede pateiktą atitikmenų lentelę.
3 straipsnis
Šis sprendimas skirtas valstybėms narėms.
Priimta Briuselyje, 2007 m. gruodžio 6 d.